সেই যে কথায় রয়েছে, কপালে দুর্ভোগ থাকলে খণ্ডাবে কে, এ যেন তা-ই। সামান্য অপরাধের জন্য যে এমন শাস্তি পেতে হবে, তা বিন্দুমাত্র বুঝতে পারেননি ব্রিস্টলের বাসিন্দা হুয়ান ভেগা। বান্ধবীর সঙ্গে মনোমালিন্যের জেরে রাগের মাথায় ঘরের জিনিসপত্র ভাঙচুর করেছিলেন তিনি। সে সময়েই অ্যাকোয়ারিয়ামে থাকা একটি মাছকে মেরে ফেলেন। কিন্তু তার জেরেই হাজতবাসের শাস্তি হয়েছে তাঁর।
এক আন্তর্জাতিক সংবাদমাধ্যমে প্রকাশিত খবর থেকে জানা গিয়েছে, ৩৩ বছরের হুয়ানের সঙ্গে তাঁর বান্ধবীর বেশ কিছুদিন ধরে বনিবনা হচ্ছিল না। এর মধ্যে একদিন তাঁর বাড়িতে গিয়ে বচসায় জড়িয়ে পড়েন হুয়ান। অভিযোগ, রাগের মাথায় আচমকা ভাঙচুরও শুরু করে দেন তিনি। ঘরে উপস্থিত সামগ্রীর মধ্যে ছিল একটি অ্যাকোয়ারিয়াম। সেটি ভেঙে যাওয়ার দরুন তার মধ্যে থাকা একটি মাছ দু টুকরো হয়ে মারা যায়। ঘটনাটি এমনই গড়ায়, যে হুয়ানের বান্ধবী পুলিশে খবর দিতে বাধ্য হন। তদন্তে গিয়ে বাড়িতে উপস্থিত এক ৯ বছরের বাচ্চার থেকে পুলিশ জানতে পারে, তার প্রিয় ‘বেট্টা ফিশ’-কে হুয়ান ‘খুন’করেছে। ঘটনার পরে মানসিকভাবে বিপর্যস্ত হয়ে পড়েছিল ওই শিশু। 

এই বিষয়ে অন্যান্য খবর

ভাল ভেটকি না পেলে ফিশ ফ্রাই ভাজেন না ইনি, পিছনে রয়েছে সত্যজিতের অবদান
মাছের ছোঁয়ায় সবই স্বাদু! রইল মাছের আচার বানানোর সহজ প্রণালী


পুলিশ হুয়ানের বিরুদ্ধে মামলা করে আদালতে। তারা দাবি করে, যেহেতু এই ঘটনা শিশুমনে মারাত্মক প্রভাব ফেলেছে, তাই হুয়ানের শাস্তিও দৃষ্টান্তমূলক হওয়া প্রয়োজন। বিচারক হুয়ানকে ১২০ দিনের জেল হেফাজত দেন।